钦定古今图书集成/方舆汇编/职方典/第1281卷 > 《道州厅壁记》前人
## 钦定古今图书集成/方舆汇编/职方典/第1281卷 > 《道州厅壁记》前人

“天下太平，方千里之内，生植齿类，刺史能存亡休戚
之；天下兵兴，方千里之内，能保黎庶，能攘患难，在刺
史尔。凡刺史若无文武才略，若不清廉肃下，若不明
惠公直，则一州生类，皆受灾害。”於戏！自至此州，见井
邑丘墟，生民几尽，问其故，不觉涕下。前后刺史，或有
贪猥惛弱，不公是非，但以衣服饮食为事，数年之间，
苍生蒙以私欲，侵夺兼之，公家驱迫，非奸恶强冨，殆
无存者。问之耆老，前后刺史能恤养贫弱，专守法令，
有徐公履道、李公廙而已。遍问诸公，善或不及徐李，
恶有不堪说者，故为此纪，与刺史作戒。